แห่ทิ้งดาวน์บ้าน15% ‘กู้บ้าน’ต่ำสุดใน10ปี
แบงก์ชี้สัญญาณร้าย คนแห่ทิ้งดาวน์ในหลายโครงการ 10-15% คาดปีหน้าสินเชื่อบ้านต่ำสุดรอบ 10 ปี หันเน้นลุยตลาดคอนโดฯ
16 ธ.ค. 2554

แบงก์ชี้สัญญาณร้าย คนแห่ทิ้งดาวน์ในหลายโครงการ 10-15% คาดปีหน้าสินเชื่อบ้านต่ำสุดรอบ 10 ปี หันเน้นลุยตลาดคอนโดฯ 
นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ ประเมินว่า ภาวะอุทกภัยครั้งใหญ่ในช่วงที่ผ่านมาจะส่งผลให้อุปสงค์ตลาดสินเชื่อที่อยู่อาศัยแนวราบในปีหน้าชะลอตัวลงและมีความเสี่ยงที่จะเกิดการทิ้งเงินดาวน์ราว 10% สำหรับโครงการที่อยู่ในพื้นที่น้ำท่วม ดังนั้นในปีหน้าธนาคารจะหันไปรุกตลาดสินเชื่อที่อยู่อาศัยในกลุ่มคอนโดมิเนียมซึ่งเป็นที่ต้องการสูงแทน โดยตั้งเป้าเพิ่มส่วนแบ่งการตลาดในกลุ่มคอนโดฯ ขึ้น 1 เท่าตัว จากปัจจุบัน 30% เป็น 60% 
“ปีหน้าเราจะบุกตลาดคอนโดฯ เต็มตัว คอนโดฯ ในตลาดจำนวน 4.6 หมื่นยูนิต ที่มีอยู่ในตลาดขณะนี้ ถ้าเป็นไปได้เราจะเหมาทั้งหมด หากราคาไม่ต่ำกว่า 5 แสนบาท เพราะดีมานด์ในกลุ่มคอนโดฯ ยังมีสูงและเพิ่มขึ้นมากหลังจากน้ำท่วม ซึ่งธนาคารจะเข้าไปคุยกับโครงการต่างๆ เพื่อออกแคมเปญร่วมกัน” นางพิกุล กล่าว
นอกจากนี้ ในปีหน้าธนาคารอาจมีการประเมินราคาบ้านเพื่อใช้ในการปล่อยสินเชื่อใหม่ โดยต้องนำเรื่องค่าเสื่อมสภาพ ทำเลโครงการ ระบบป้องกันน้ำท่วมและความสูงจากระดับน้ำทะเลเข้ามาคำนวณด้วย ซึ่งจากการประเมินเบื้องต้นราคาบ้านเดี่ยวในพื้นที่เสี่ยงภัยน่าจะลดลง 10% ขณะที่กลุ่มคอนโดฯ จะแพงขึ้น
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ผลกระทบจากปัญหาอุทกภัยจะทำให้สินเชื่อที่อยู่อาศัยทั้งระบบปีนี้ขยายตัวลดลงเหลือ 7-7.5% จาก 8-8.5% ขณะที่ในปีหน้าเติบโตได้เพียง 6-7% ต่ำที่สุดในรอบ 10 ปี จากภาวะชะลอโอนบ้านที่จะกินเวลาตั้งแต่ไตรมาส 4 ในปีนี้ ไปจนถึงครึ่งแรกของปีหน้า
ทั้งนี้ ธนาคารตั้งเป้าการเติบโตของสินเชื่อบ้านในปีหน้าไว้เพียง 8% หรือ 5 หมื่นล้านบาท ลดลงจากปีนี้ที่คาดว่าสินเชื่อจะเติบโตได้ 13% หรือ 5.5 หมื่นล้านบาท เนื่องจากสินเชื่อในช่วงครึ่งปีแรกจะขยายตัวได้เพียง 3-5% ดังนั้นกลยุทธ์ในปีหน้าธนาคารจะรอดูสถานการณ์ในช่วงครึ่งปีแรกก่อนจะเริ่มทำตลาดในช่วงครึ่งปีหลัง นอกจากนี้จะมีการประเมินราคาบ้านที่อยู่ในพื้นที่น้ำท่วมสูงใหม่เช่นกัน เนื่องจากมีแนวโน้มว่าราคาจะตกลง 10-20% ขณะที่บ้านและคอนโดฯ ในโซนบางนา ศรีนครินทร์ พระราม 9 อาจมีการปรับราคาเพิ่มขึ้น 
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ขณะนี้มีสัญญาณการชะลอโอนบ้านเกิดขึ้น อย่างไรก็ตามยังไม่พบว่ามีการทิ้งเงินดาวน์อย่างมีนัย เนื่องจากผู้ประกอบการส่วนใหญ่มีการเสนอให้ลูกค้าสามารถขอเปลี่ยนโครงการได้ สำหรับกลยุทธ์สินเชื่อบ้านจะเน้นเจาะตลาดคอนโดฯ ในช่วงครึ่งปีแรก โดยตั้งเป้าการเติบโตสินเชื่อในปีหน้าที่ 18%
นายอิสระ บุญยัง นายกสมาคมธุรกิจบ้านจัดสรร กล่าวในงานสัมมนาอสังหาฯ ฝ่าวิกฤตน้ำท่วม ซึ่งจัดโดยศูนย์ข้อมูลอสังหาริมทรัพย์ ธนาคารอาคารสงเคราะห์ว่า กว่าโครงการอสังหาริมทรัพย์จะฟื้นตัวต้องใช้ระยะเวลาอีกประมาณ 1 ปี จากนี้ไปช่วง 3-6 เดือน สิ่งที่จะเกิดขึ้นคือ ผู้ประกอบการหลายรายจะชะลอการพัฒนาโครงการ ส่วนโครงการที่เปิดขายแล้วบางส่วน เตรียมรับการบอกยกเลิกของลูกค้ากันได้ ข้อมูลล่าสุดเจ้าของโครงการบ้านจัดสรรรายใหญ่บางแห่งได้ถูกลูกค้าบอกยกเลิกการซื้อโครงการแล้ว 15% เพราะลูกค้าไม่ประสงค์อยู่ในทำเลประสบภัย และที่ทำงานถูกน้ำท่วมมีปัญหาด้านการเงิน